b'\n_START_ARTICLE_\nElyakim Badian\n_START_SECTION_\nBiografie\n_START_PARAGRAPH_\nElyakim (Gustav) Badian s-a n\xc4\x83scut la data de 12 decembrie 1925 \xc3\xaen Rom\xc3\xa2nia. A absolvit Liceul \xc3\xaen Rom\xc3\xa2nia. S-a manifestat ca un militant activ \xc3\xaen Mi\xc8\x99carea Sionist\xc4\x83 din Rom\xc3\xa2nia de la sf\xc3\xa2r\xc8\x99itul celui de-al doilea r\xc4\x83zboi mondial. A fost membru al conducerii Mi\xc8\x99c\xc4\x83rii Generale Sioniste \xe2\x80\x9cDor Hadash\xe2\x80\x9d._NEWLINE_Badian pleac\xc4\x83 din Rom\xc3\xa2nia \xc3\xaen anul 1947 cu scopul de a emigra \xc3\xaen Palestina. Prins de c\xc4\x83tre trupele britanice, este internat \xc3\xaentr-un lag\xc4\x83r de imigran\xc8\x9bi ilegali din Cipru \xc3\xaentre anii 1947-1949. Este ales ca membru al \xc3\x8enaltului Comitet al Imigran\xc8\x9bilor Ilegali din Cipru._NEWLINE_Abia \xc3\xaen anul 1949, i se permite s\xc4\x83 emigreze \xc3\xaen Israel. A studiat la Universitatea Politehnic\xc4\x83 din ora\xc8\x99ul Haifa, ob\xc8\x9bin\xc3\xa2nd diploma de inginer. Ulterior a absolvit \xc8\x99i un Master \xc3\xaen Administrarea Afacerilor (MBA) la Universitatea din Tel Aviv. \xc3\x8en perioada studen\xc8\x9biei, a fost membru al Prezidiului Uniunii Studen\xc8\x9bilor Sioni\xc8\x99ti \xe2\x80\x9cHashmonai\xe2\x80\x9d._NEWLINE_Lucreaz\xc4\x83 apoi ca inginer \xc3\xaen Israel. \xc3\x8endepline\xc8\x99te \xc3\xaen paralel func\xc8\x9bia de secretar na\xc8\x9bional al Sindicatului Inginerilor din Israel (1968-1972 \xc8\x99i 1974-1977)._NEWLINE_\xc3\x8enscris \xc3\xaen Partidul Liberal, Badian este ales ca membru al Consiliul Na\xc8\x9bional al acestui partid din anul 1964. De asemenea, reprezint\xc4\x83 Partidul Liberal ca membru \xc3\xaen Consiliul Municipal al ora\xc8\x99ul Haifa (1965-1969 \xc8\x99i 1972-1978)._NEWLINE_\xc3\x8entre anii 1977-1981, Elyakim Badian a fost deputat \xc3\xaen Knesset-ul (Parlamentul) statului Israel din partea Partidului Likud. \xc3\x8en aceast\xc4\x83 calitate, el a fost membru \xc3\xaen Comisia Economic\xc4\x83, Comisia pentru Munc\xc4\x83 \xc8\x99i Bun\xc4\x83stare \xc8\x99i Comisia Controlului de Stat._NEWLINE_Elyakim Badian a decedat la data de 13 februarie 2000 \xc3\xaen Israel.'